钦定古今图书集成/明伦汇编/交谊典/第037卷 > 《少仪》
## 钦定古今图书集成/明伦汇编/交谊典/第037卷 > 《少仪》

闻始见君子者，辞曰：“某固愿闻名于将命者。”不得阶。
主适者，曰：“某固愿见。”

〈注〉君子、卿大夫若有异德者，固如故也。将犹奉也。即君子之门而云愿以名闻于奉命者，谦远之也。重则云“固奉命。”传辞。“出入阶上进”者，言宾之辞，不得指斥主人，敌当也。愿见，愿见于将命者，谦也。〈疏〉此论见君子之法，但此一篇杂明细小威仪，不复局以科段，记者谦退，不敢自专制其仪，而传闻旧说，故曰“闻”也。辞，客之辞也。某，客名也。再辞曰“固。闻名”，谓名得通达也。“将命”，谓传辞出入，通主客之言语也。客实愿见君子，而云愿闻名于传命者，不敢必斥见君子，但愿将命者闻之而已。不云初辞而云“固”者，欲明主人不即见己，己乃再辞也。若初辞则不云固，惟云“某愿闻于将命”者耳。阶，进也。人升阶必上进，主谓主人也。客宜卑退，不得进斥主人也。敌者不谦，故云愿见，亦应云愿见于将命者，因上已有，故此略之。固，义亦同上。〈集说〉长乐刘氏曰：“‘古者朋友往来，宾主相觌，同用一礼，于是传命共为一辞，若士相见载于《仪礼》，用以一天下之礼俗也。此《少仪》所以载于经乎？”曰：“闻’者，谓三代先王既行其辞于旧俗，间或衰坠，而知礼者未尽殒灭，故曰闻焉。”“‘愿闻名于将命’者，谓至于门外，摈者请事，答以辞，不得阶主，述其崇德之意，不敢由阶升堂，直”见主人之谓也。金华应氏曰：“古礼废坏，辞命不审，摈诏不严，交际之义，能尽其敬者固鲜，然分势之隆崇者，又未免亢焉而不接。人臣之见天子，昧死而后言，顿首而后请，其辞曰‘陛下’；下僚之见上官，庭趋而后进，升阶而屡降，其辞曰‘阁下’，亦几于阻绝而不通矣。夫将命者，人也，人则有可通之情。陛阶门阁地也，地则无自通之路，噫安得以《少仪》之辞而语之哉？”严陵方氏曰：“闻言所记之事，非由于己见，乃闻之于人尔。君子者，有位有德者之通称也。辞则《表记》，所谓‘无辞不相见’是矣。将命者，盖将奉主人之命而传道之者也，亦摈诏之类欤？《论语》言：‘将命者出户’是矣。‘愿见君子’而曰‘愿闻名于将命者’”，以其尊而不可以遽见，故先欲闻其名；以其不可指斥而与之亢礼，故止言“将命者”而已。不得阶主，盖言不可指斥，主人升进而与之阶也。与之相敌，故不必先闻其名，直曰“愿见”而已。此隆杀之辨也。山阴陆氏曰：“主主尊者阶阶，敌者不得阶主，亦词也。若曰固愿见，不得阶主而前尔。”邵氏曰：“诸家解释不得‘阶主’”，未甚分晓。以愚观之，阶犹阶梯之阶；主犹观近臣以其所为主之主。求见君子者，辞曰：“某固愿闻名于将命者。”恐不得将命者导达，为之“阶主尔。”夷之因徐辟而求见。《孟子》正此意。

罕见曰“闻名”，“亟见”曰“朝夕。”《瞽》曰“闻名。”

〈注〉罕，希也。希相见。虽于敌者，犹为尊主之辞。如“于

君子也。亟，数也。于君子，则曰“某愿朝夕闻名。”于将命者，于敌者，则曰“某愿朝夕见于将命者。”瞽，无目也。以无目辞不称见。〈疏：〉前二条明始相见，此经明已相见而疏者。尊者、敌者皆云“愿闻名于将命”者，然敌者始来曰“愿见”，重来而数翻曰“闻名”者，亦奖之使不疏也。或云始来礼隆，故尊卑宜异；重来礼杀，故宜同也。亟见，谓数相见者。瞽者，其来不问见贵贱则并通云“愿闻于将命”者。〈集说〉严陵方氏曰：“《罕见》，以其相见之罕，疑其情之不通，虽于敌者亦曰闻名而已。”

始入而辞，曰“辞矣”，即席曰“可矣。”排阖说屦于户内者，
一人而已矣，有尊长在则否。

〈注〉可，犹止也。谓摈者为宾主之节。“说屦于户内”者，一人虽众敌，犹有所尊也。在，在内也。尊长在，则后来之众皆说屦户外。〈疏〉此一节明宾主之入，摈者告之辞让之节，及《说屦》之仪。始入门，主人辞谢于宾，摈者告主人曰辞谢宾矣。谓辞让宾，令宾先入，至阶之时，摈者亦应告主人曰辞让，宾先登矣。此不言者，始入之文，包入门登阶也。至宾主升堂，各就席而立，摈者恐宾主辞让即席，故告之曰可矣，言止不须辞也。宾主席众入户内，虽尊卑相敌，犹推一人为尊。阖，谓门扉。排推门扉。“说屦户内”者，止尊者一人而已。先有尊长在堂或室，众人后入，不得说屦户内也。〈集说〉山阴陆氏曰：“始入而辞曰辞矣，即席曰可矣”，宜《承道》瞽亦然，脱乱在此。庆源辅氏曰：“物畜然后有礼，故众必有所尊也。若说屦于尊长前，非礼。”

问品味，曰：“子亟食于某乎。”问道艺，曰：“子习于某乎？子
善于某乎，不疑在躬。”

〈疏〉此《一经》明宾主相问饮食及道艺之事。〈集说〉严陵方氏曰：“人之情，品味有偏嗜，道艺有异尚。问品味不可斥之以好恶而昭其癖，故曰‘子亟食于某乎’。问道艺不可斥之以能否而暴其短，故曰‘子习于某乎，子善于某乎？信然后不疑，有诸己之谓信，则疑固不可以在躬矣’。”

“不度民械，不愿于大家”，“不訾重器”，

〈疏〉此一节因明宾主之礼，客至主人之家，不度民械，使已亦有也。“大家，谓富贵广大之家”，谓大夫之家。士往见，彼富大，不可愿效之，非分而愿，必有乱心也。客不思玩主人珍物重器，若思玩之，则憎疾已，贫贱生淫乱滥恶也。

介者不拜。妇人吉事，虽有君赐，肃拜。为尸坐，则不手
拜。肃拜，为丧主，则不手拜。

〈注〉肃拜，拜低头也。手拜，手至地也。妇人以肃拜为正，凶事乃手拜耳。为尸，为祖姑之尸也。《士虞礼》曰：“男，男尸，女，女尸。”为丧主不拜手者，为夫与长子当稽颡也。其馀亦手拜而已。虽或为唯，或曰丧为主，则不手拜，肃拜也。〈疏〉此论妇人拜仪。妇人吉礼，不手拜，但肃拜。肃拜如今妇人拜也，吉事及君赐悉然。手拜则《周礼》“空首”，郑注《周礼》“空首拜，头至手。”此云“手至地”，不同者，此手拜之法，先以手至地，而头来至手，两注不同，其实一也。肃拜是妇人之常，而《昏礼》“妇拜扱地”，以其新来为妇，尽礼于舅姑故也。《左传》“穆嬴顿首于宣子之门”者，有求于宣子，非礼之正也。下云“为丧主则不手拜”，明不为丧主，其馀轻丧凶事则手拜也。《周礼》坐尸，嫌妇人或异，故记者明之。尸坐谓虞祭，若平常吉祭，共以男子一人为尸。《祭统》云“设同几”是也。妇人为尸，或答拜时，但肃拜而不手拜也。〈集说〉长乐陈氏曰：“肃拜，俯其手而肃之也，妇人与介者之拜也。手拜者，手至地也。《士昏礼》‘妇拜扱地’是也。”严陵方氏曰：“肃拜者，低头屈膝以致其肃尔。莫重于君赐，吉事虽有之，亦止于肃拜而已。为尸亦拜者，以妇人容或答拜故也。”

庆源辅氏曰：“言虽有君赐，肃拜以见” ，肃拜非简。

也。自是妇人礼当然。凶事变常，故手拜为尸，坐为丧主，不手拜则又变于丧。